Jos vähemmistö maksaa hissin, sillä on oikeus rajoittaa hissin käyttöä.

Twitterissä ja Linkedinissä kiertää päivitys, joka on herättänyt runsaasti hämmennystä ja huvitustakin. Kyseessä on taloyhtiön seinään kiinnitetty lappu, jossa kielletään hissin käyttö kahden asunnon asukkailta ja heidän vierailtaan.

Kuvan jakanut henkilö pohti talonyhtiön tilaa: uskaltavatko asukkaat tulla edes asunnoistaan ulos? Hän on antanut kuvan Taloussanomien julkaistavaksi.

Perusteena hissin käyttökiellolle on se, että taloyhtiön osakkaat ovat rahoittaneet hissihankkeen henkilökohtaisesti. Kyseisten asuntojen omistajat eivät ole hankkeeseen osallistuneet.

Hissinkäyttöoikeutta esittelevä lappu taloyhtiön seinässä.­

Isännöintiliiton lakiasiantuntija Jaana Sallmén uskoo, että hanke on toteutettu niin sanottuna osakasvähemmistöhissinä. Taloyhtiöön on puuhattu hissiä aiemmin, mutta sen taakse ei ole saatu enemmistöä. Vähemmistö osakkaista on kuitenkin halunnut sen ja rahoittanut hankkeen itse.

– Tällaisessa tapauksessa käytön rajoittaminen on mahdollista. Yleensä se tehdään lukitsemalla hissi. Vain siitä maksaneilla on oikeus avaimeen.

Vaikka vähemmistö päättäisikin rahoittaa hissin itse, se tarvitsee tällaisessakin tapauksessa taloyhtiön luvan ja yhtiökokouksen pitää käsitellä hanke.

Sallménin mukaan liiton tietoon tulee harvoin tietoa kiistoista hissin käytöstä.

Lue lisää: Halpojen taloyhtiöiden jättiremontit järkyttävät – lasku jopa sata tonnia

Aiemmin aika paljon hissejä toteutettiin Sallménin mukaan vähemmistön puuhaamina hissihankkeina. Nykyään ne ovat harvinaisempia. Tuolloin saatettiin sopia, että hankkeesta ulos jääneet osakkaat saivat tietyin kustannuksin saada hissin käyttöönsä myöhemmin.

Ennen vuoden 2010 lakiuudistusta asunto-osakeyhtiölaissa ei määritelty tarkkaan hissihankkeen kustannusten jaosta. Uudessa laissa määrättiin, että taloyhtiössä pitää saada yli puolet osakkaista hankkeen taakse. Lisäksi yläkerrosten asukkaat maksavat suhteessa enemmän hissistä.

– Katsottiin, että hissi vaikuttaa enemmän yläkerrosten kuin alakerrosten asuntojen arvoon.

Millaisia riitatilanteita teidän taloyhtiössänne on ollut? Kerro niistä kommenttikenttään, tai lähetä juttuvinkki Taloussanomiin tästä linkistä tai Whatsappilla numeroon 040 660 9019.